Poul Henrik Hedeboe (SF), 2007-02-20:
Nemlig!
SF hilser den debat, som Enhedslisten her giver anledning til, velkommen.
Forslaget drejer sig om at gennemføre en lovgivning, som forpligter virksomheder, der sælger varer i Danmark, til at offentliggøre oplysninger om, hvor varerne er produceret, arbejdstagerrettigheder, miljø og bæredygtighed på en offentlig internetportal.
Man kan sige, at den grundlæggende diskussion, som vi har haft her, drejer sig lidt om, hvem det er, der har ansvaret, og hvem det er, der skal regulere de varer, som er tilgængelige på vores marked.
Der vil jeg sige, at markedet er godt til at få flyttet varer, men markedet kontrollerer ikke sig selv godt.
Det kan tit give anledning til, at der så kommer nogle frivillige ordninger i gang, og det er fint, det er den bedste måde at gøre det på, men samfundet er dommeren på banen, som skal stille kravene, for i sidste ende skal forbrugerne jo købe produkterne, og de skal have nogle redskaber til at kunne vælge.
Man siger, at forbrugerne stemmer med fødderne, og det er jo også rigtigt.
Markedsføring og markedet fungerer sådan, at virksomheder laver et produkt, oplyser om de gode ting, de gør – så kan man altid vurdere, om de er sandhedsvidner eller ej – og det retter forbrugerne sig efter, og så stemmer de med fødderne.
Men det fratager altså ikke samfundet den rolle at gå ind og gøre de veje nemmere og også sørge for, at det er kontrolleret, så det er korrekte oplysninger, der kommer frem.
Ud over forbrugerne drejer det sig også om fair konkurrence.
Der er virksomheder, som er parate til at leve op til, skal vi sige fremtidens krav, for miljø, bæredygtighed og arbejdstagerrettigheder er jo fremtidens krav.
Og de virksomheder, som vil klare sig godt, skal til at have de ting med.
Det viser den retning, pilen har drejet i her i Danmark.
De, der gør det, pådrager sig jo mere besvær i forhold til dem, der forsøger at smutte udenom, så hvis man lægger et fast regelsæt ud, jamen så er det at skabe fair konkurrence.
Så det er vi med på.
Men når vi skal gå i detaljer med det, er vi også godt klar over, at vi vil se, at der vil være en hurdle med hensyn til ulandene.
Vi kan komme ud i at begrænse dem for meget, så der skal laves nogle specielle aftaler.
Fttmo055.fm Page 4072
Friday, June 15, 2007 1:58 PM
Vi ved også godt, at små virksomheder kan have nogle problemer med at skulle løfte oplysningsbyrden, men det bliver lettere, hvis der er et generelt krav, for så er der et marked for det.
Til sidst bliver det sagt, at varerne bliver dyrere.
Ja, det gør de selvfølgelig, men jeg tror ikke, det bliver så meget.
Jeg har lige været ude at købe ind i et lavprisvarehus.
Der så jeg en elboremaskine med det hele – alle borene og alt specialudstyret – til 79 kr.
Det er simpelt hen noget sjusk.
Den burde koste meget mere.
Jeg var parat til at betale mere.
Vi betaler noget for at få nogle ordentlige rettigheder på markedet, og det har vi også råd til.
Der er nogle farer i det her, så vi kan ikke bare sådan lige implementere det, men retningen er god, og vi skal til at starte på den her type ordninger.
Så vi ser positivt på det.
Vi tror ikke på, at det kan gennemføres lige i den form, det ligger i her, men vi tror på, at vi skal til at gå den vej.
Jeg vil starte med at hæve mikrofonen.